

**CYNGOR RHONDDA CYNON TAF**

**Prif Weithredwr**

**PECYN CAIS**

**Cynnwys**

|  |  |
| --- | --- |
|  |  |
| 1. | Llythyr Croeso i Ymgeiswyr |
| 2. | Y Cyngor2.1 Diwylliant |
|  | * 1. Cydweithredu

2.3 Darlun o Strwythur y Sefydliad2.4 Darlun o'r Gyfadran |
| 3. | Swydd y Prif Weithredwr3.1 Hysbyseb3.2 Disgrifiad Swydd a Manyleb Person3.3 Cydraddoldeb ac Amrywioldeb  |
| 4. | Amserlen y Broses Benodi |
| 5. | Byw yn Rhondda Cynon Taf |

**1. Llythyr Croeso i Ymgeiswyr**



Annwyl Ymgeisydd,

**Prif Weithredwr**

Mae'n dda gen i'ch bod chi wedi gofyn am ragor o wybodaeth am y swydd allweddol hon.

Mae Cyngor Rhondda Cynon Taf yn awdurdod lleol ac iddo uchelgais, a'i Aelodau a'i swyddogion yn ymroddedig i gynnal gwasanaethau cyhoeddus sydd o bwys i bobl leol. Mae'r Cyngor yn ymrói i wella safonau a gwireddu'r canlyniadau a'r deilliannau posibl ar gyfer ei drigolion.

A chyda heriau'n wynebu byd llywodraeth leol a'r sector cyhoeddus yn gyffredinol, mae'n Cyngor â'i sylw ar yr angen am barhau â'r trefnau rheoli arian cadarn a'r ethos o wella trwy'r amser – hynny sydd wedi'i hymgorffori yma yn Rhondda Cynon Taf dros y degawd diwethaf ynghyd â chwilio am ffyrdd arloesol ar gyfer cynnal gwasanaethau gyda sefydliadau partner.

Er gwaethaf yr angen am ddod i benderfyniadau anodd yn yr hinsawdd economaidd sydd ohoni, mae i'r Cyngor enw da erbyn hyn am arloesi yng nghyd-destun cynnal y gwasanaethau ac, yn benodol, am weithio ar y cyd â'n partneriaid yn y sector cyhoeddus i gyflawni buddion go iawn ar ran ein cymunedau.

Mae'n Cynghorwyr a'n Swyddogion yn ymrói i wynebu'r heriau yma trwy gyfrwng yr agwedd a phenderfyniad strategol sydd eu hangen i ofalu bod Rhondda Cynon Taf a'r gwasanaethau rydyn ni'n eu darparu yn parhau i symud yn eu blaenau.

Yma yn Rhondda Cynon Taf, mae gyda ni gronfa gyforiog o ddoniau. Os ydych chi o'r farn eich bod chi'n barod am yr her a'ch bod chi'n meddu ar agwedd gadarnhaol er mwyn gwireddu'r amcanion yma, gobeithiaf yn fawr y byddwch chi eisiau bod yn rhan o'r agenda yma.

Yn gywir,

**Y Cyng. Andrew Morgan**

Arweinydd y Cyngor

1. **Y Cyngor**

**2.1 Diwylliant**

Delfryd y Cyngor yw:

***"Bod yn Fwrdeistref Sirol sydd â dyheadau uchel, sy'n hyderus ac sy'n hyrwyddo cyfle i bawb".***

Diben y Cyngor yw: “***Darparu arweinyddiaeth gymunedol gref a gwasanaethau effeithiol ar gyfer pobl Rhondda Cynon Taf i’w galluogi i gyflawni eu potensial ac i ffynnu”***.

Mae Cyngor Rhondda Cynon Taf yn ymrwymo i gyrraedd ei ddiben. Fe yw'r awdurdod lleol sydd fwyaf ar gynnydd yng Nghymru, ac mae ganddo'r awch i wneud newidiadau y mae modd i bawb eu gweld yn ein cymunedau lleol. Mae Cynllun Corfforaethol y Cyngor ar gyfer 2014-2020, o'r enw "Y Ffordd Ymlaen" yn gosod agenda uchelgeisiol i barhau i wella darpariaeth gwasanaethau cyhoeddus a buddsoddi yn yr isadeiledd a mentrau ffisegol sy'n ysgogi twf yn yr economi ac sy'n creu swyddi yn Rhondda Cynon Taf. Mae adfywio yn rhoi bywyd newydd i gymunedau ac yn darparu trigolion a busnesau gyda lleoedd i fyw ac i weithio ynddyn nhw. Rydyn ni'n bwrw iddi, er gwaetha'r ffrwyno ar wariant cyhoeddus. Dyma gyfrinachau ein llwyddiant:

* **Arweinyddiaeth gadarn a chyfeiriad sicr** – ar yr haen wleidyddol a'r haen reoli, gyda Fframwaith Rheoli Cyflawniad cynhwysfawr yn gefn iddi;
* **Buddsoddi a chymorth i'n staff** – gofalu ein bod ni'n denu'r bobl orau, cydnabod eu gwaith a'u cadw nhw. Gofalwn ein bod ni'n buddsoddi mewn gwella'u medrau, trwy raglen uchelgeisiol ar gyfer datblygu staff;
* **Buddsoddi mewn gwella gwasanaethau a'r Isadeiledd ffisegol** – achub ar gyfleoedd technoleg a syniadau newydd gyda'r nod o hyrwyddo arferion arloesol go iawn mewn cynnal gwasanaethau;
* **Yn nes at bobl leol** – eu cynnwys nhw mewn partneriaethau strategol a chymunedol, gan roi gwybodaeth iddyn nhw a thrwy geisio'u barn a gwrando arnyn nhw.
* **Trefnau ariannol cadarn** – cynllunio ariannol effeithiol, gwneud penderfyniadau anodd, cydnabod bod modd i rai gwasanaethau grebachu neu'u darfod yn gyfan gwbl, a chanolbwyntio ar ein blaenoriaethau. Rydyn ni wedi gwneud y rhan fwyaf o arbedion hyd yn hyn trwy fesurau effeithlonrwydd 'swyddfa fewnol'.

**2.2 CYDWEITHREDU**

Os ydy'r Cyngor i roi'i Gynllun Corfforaethol ar waith, bydd rhaid iddo weithio mewn partneriaeth ag ystod o sefydliadau cyhoeddus, preifat a'r trydydd sector ar draws De-ddwyrain Cymru. Mae'r Cyngor yn ymfalchïo yn ei drefniadau cydweithredu sy'n cynnwys:

* Bwrdd Gwasanaethau Cyhoeddus Cwm Taf sy'n cynrychioli sefydliadau partner yr ardal. Mae'i aelodaeth yn cynnwys Prif Weithredwr ac Arweinydd Cyngor Bwrdeistref Sirol Rhondda Cynon Taf; Prif Weithredwr ac Arweinydd Cyngor Bwrdeistref Sirol Merthyr Tudful; Cadeirydd a Phrif Weithredwr Bwrdd Iechyd Prifysgol Cwm Taf; Prif Gwnstabl Heddlu De Cymru; Cadeiryddion Cynghorau Gwirfoddol Sirol Merthyr Tudful a Rhondda Cynon Taf; a chynrychiolwyr Llywodraeth Cymru, y Gwasanaeth Tân, y Gwasanaeth Prawf, a sefydliad Cyfoeth Naturiol Cymru;
* Prifddinas-Ranbarth Caerdydd – mae'r deg cyngor yn Ne-ddwyrain Cymru wedi ymrwymo i Gytundeb Dinas gwerth £1.2biliwn gyda Llywodraeth San Steffan a Llywodraeth Cymru i gynyddu allbwn economaidd y rhanbarth;
* Gwasanaethau cyngor ar y cyd â nifer o gynghorau lleol ar gyfer ystod eang o wasanaethau, i wella safon y gwasanaethau sy'n cael eu darparu, ac i ddarparu gwasanaethau'n effeithiol ac yn effeithlon.

Mae modd ichi gael rhagor o wybodaeth am y Cynllun Corfforaethol drwy gyrchu:

 <http://www.rctcbc.gov.uk/EN/Council/PerformanceBudgetsandSpending/Councilperformance/RelatedDocuments/CorporatePlan201620/CorporatePlan201620.pdf>

**2.3 Darlun o Strwythur y Sefydliad – Carfan yr Uwch Reolwyr**



**2.4 Darlun o'r Gyfadran**

**ADRAN Y PRIF WEITHREDWR**

**Adnoddau Dynol** – Cysylltiadau â Gweithwyr, Datblygu'r Sefydliad; Iechyd a Diogelwch; Cydraddoldeb ac Amrywioldeb; Addysg, Cyflogaeth a Hyfforddiant; Iechyd Galwedigaethol a Lles

**Gwasanaethau Cyfreithiol a Llywodraethol** – Gwasanaethau Cyfreithiol; y Pwyllgorau, Gwasanaethau Pwyllgorau Craffu a Gwasanaethau i Gynghorwyr; Cofrestru Etholiadol a Phridiannau Tir, Yswiriant; Crwner

**Swyddfa'r Cabinet Office a Chysylltiadau Cyhoeddus** – Cymorth i'r Cabinet; Materion Polisi a'r Cyfryngau; Gwasanaethau Diwylliannol; Materion Ymchwil a Gwybodaeth; Marchnata, Twristiaeth ac Achlysuron; Uned Dylunio

**Adfywio a Chynllunio**

**CYFADRAN Y GWASANAETHAU CORFFORAETHOL A RHENG FLAEN**

**Gwasanaethau Ariannol** – Rheolaeth Ariannol a Chyfrifeg; Refeniw a Budd-daliadau; Materion Cyflawniad ac Adnoddau; Y Gyflogres, Pensiynau a Thaliadau

**Eiddo'r Cyngor a Chaffael** – Gwasanaethau Dylunio; Cynnal a Chadw Adeiladau Addysg; Ystadau Gwasanaethau Cyfreithiol; Rheoli Asedau; Caffael Gweithrediadol; Caffael Electronig a Gwella Prosesau

**Priffyrdd a Gofal y Strydoedd** – Gwasanaethau Gwastraff; Glanhau; Glanhau Cyfleusterau; Cerbydau'r Cyngor; Trafnidiaeth; Priffyrdd; Gwasanaethau Technegol

**Technoleg Gwybodaeth a Chyfathrebu**

**Gofal i Gwsmeriaid**

**CYFADRAN Y GWASANAETHAU CYMUNED A GWASANAETHAU I BLANT**

**Iechyd a Diogelwch y Cyhoedd** – Iechyd yr Amgylchedd; Safonau Masnach; Hamdden, Parciau a Chefn Gwlad; Trwyddedu; Gwasanaethau Profedigaethau; Cymunedau a Ffyniant; Tai'r Fro; Diogelwch y Gymuned a Gorfodi

**Gwasanaethau i Oedolion** – Gwasanaethau Preswyl; Cymorth Busnes (Oedolion); Ymyrraeth Tymor Byr (Oedolion); Gwaith Cymdeithasol i Oedolion; Gwasanaethau Uniongyrchol i Oedolion

**Gwasanaethau i Blant** – Cymorth Busnes (Plant); Addysg y Blynyddoedd Cynnar a Chymorth i Deuluoedd; Ymyrraeth Gynnar (plant); Gwasanaethau Diogelu; Ymyrraeth Ddwys i Blant; Gwasanaethau Troseddau Pobl Ifainc Cwm Taf

**Gwasanaethau Trawsnewid**

**GWASANAETH ADDYSG A DYSGU GYDOL OES**

**Addysg yr Ysgolion a'r Gymuned** – Gwella'r Ysgolion; Glanhau Arlwyo, Glanhau Cyfleusterau'r Ysgolion; Cymorth i Lywodraethwyr; Llyfrgelloedd; Addysg i Oedolion; Gwasanaethau Cerdd; Uned Gwasanaethau Cymraeg; Ad-drefnu'r Ysgolion a Chynllunio; Systemau Gwybodaeth Addysg

**Mynediad, Ymgysylltu a Chynhwysiant** – Mynediad a Chynhwysiant (AAA, Seicoleg); Mynychu'r Ysgol a Lles; Ymgysylltu, Cynhwysiant a Chymryd Rhan; Gwasanaethau i Bobl Ifainc

**Ysgolion**

**Consortiwm Addysg Canolbarth y De**

**3. Swydd y Prif Weithredwr**

**3.1 Hysbyseb**

|  |
| --- |
| **RCT logo curve top** |
| **PRIF WEITHREDWR (A PHENNAETH Y GWASANAETH CYFLOGEDIG)** |
| **Cyflog: £143,147** |
| ‘GYDA'N GILYDD, ADEILADWN AR EIN LLWYDDIANNAU’  |
| Ydych chi am arwain sefydliad blaengar ac uchelgeisiol? Os ydych chi, dyma'r cyfle i chi. Mae Rhondda Cynon Taf yn Gyngor blaengar ac uchel ei gyflawniad, gan gynnal gwasanaethau ar gyfer poblogaeth oddeutu 230,000 o drigolion ar draws Cwm Rhondda, Cwm Cynon a Thaf Elái.Mae ein llwyddiant yn seiliedig ar hyrwyddo diwylliant o arloesi a meithrin hyder sydd wedi esgor ar syniadau newydd a mentrau uchelgeisiol ar draws y Cyngor. Rydyn ni wedi moderneiddio ein sefydliad yn sylweddol a’i wella i addasu i anghenion hinsawdd sy'n newid gan roi ystod o ddatblygiadau arloesol ar waith gyda’r nod o gryfhau ein gallu i gynnig gwasanaethau rhagorol a manteisio ar gyfleoedd newydd. Gan ddiolch am gyfraniad ac ymrwymiad ein staff i gyd, mae’r diwylliant trawsnewidiol yma wedi ein galluogi i gyflawni ein hamcanion craidd a bwrw ein targedau ymestynnol yn ogystal â pharhau i greu cyfleoedd newydd.Rydyn ni bellach yn chwilio am unigolyn eithriadol i adeiladu ar y llwyddiannau hyn a pharhau i arwain y Cyngor mewn modd blaengar. Byddwch chi’n gyfrifol am gyflawni amcanion strategol y Cyngor a sicrhau ein bod ni’n gallu ymateb i'r hinsawdd ariannol hynod heriol. **Er mwyn llwyddo, bydd gofyn bod gyda chi:*** Gweledigaeth ac arloesedd o ran manteisio ar gyfleoedd a chynnig atebion;
* Egni a gwytnwch i sicrhau rhagoriaeth o ran ansawdd a mynediad at ein gwasanaethau;
* Awydd i fentro yn ofalus a manteisio ar y buddion sy'n deillio;
* Medrau arwain rhagorol er mwyn rheoli newid parhaus ac i ymgorffori meddylfryd o drawsnewid;
* Medrau rhagorol i gyfathrebu gydag amrywiaeth eang o bartneriaid e.e. Cynghorwyr, staff, asiantaethau allanol a thrigolion;
* Ymrwymiad i weithio mewn partneriaeth i ddod â'r gymuned gyda’i gilydd.

Os ydy’r penderfyniad, yr egni a’r ddawn gyda chi i fod yn rhan o lwyddiant y Cyngor yn y dyfodol, yna bydden ni’n croesawu eich cais. I gael trafodaeth gyfrinachol, ffoniwch Tony Wilkins, Cyfarwyddwr Materion Adnoddau Dynol ar 01443 424188.  |
| Hoffech chi ragor o wybodaeth? Edrychwch ar **www.rhondda-cynon-taf.gov.uk/swyddi****Byddwn ni’n cau rhestr yr ymgeiswyr ganol dydd, Llun, 21 Tachwedd 2016.****Mae Cyngor Rhondda Cynon Taf yn ymrwymo i roi'r un cyfle i bawb yn ddiwahân. Felly, mae croeso i bobl ymgeisio o bob rhan o’r gymdeithas.**  |

**3.2 Disgrifiad Swydd a Manyleb Person**

|  |  |
| --- | --- |
| **Uned:** | Prif Weithredwr |
| **Teitl y swydd:** | Prif Weithredwr(a Phennaeth y Gwasanaeth Cyflogedig) |
| **Rhif y swydd ar Vision:** | 625 |
| **Graddfa:** | Prif Weithredwr |
| **Yn atebol i:** | Arweinydd y Cyngor |
| **Lleoliad:** | Cwm Clydach |
| **Dyddiad y Disgrifiad:** | Hydref 2016  |

**PRIF GYFRIFOLDEBAU**

Gweithredu fel Pennaeth y Gwasanaeth Cyflogedig y Cyngor, a thrwy hynny, bod yn brif ymgynghorydd polisïau'r Cyngor; arwain ei garfan o uwch reolwyr a'i staff, gorchwylio'r gwaith o baratoi, gweithredu, monitro ac adolygu cynlluniau, rhaglenni a pholisïau'r Cyngor; bod yn effro i anghenion cymdeithasol, economaidd, amgylcheddol a democrataidd trigolion; ac i ofalu bod y Cyngor yn gweithio mewn modd cydlynus, corfforaethol, effeithiol ac effeithlon, a chyfrifol, o ran cynnal ei wasanaethau'i hunan a'i ddylanwad dros ddarpariaeth ehangach yr holl wasanaethau o fewn ei ardal.

**MEYSYDD ALLWEDDOL**

* 1. Arwain gwasanaeth cyflogedig y Cyngor a bod â'r awdurdod dros y Prif Swyddogion a gweithwyr eraill i gyd, cyn belled ag y bo'n angenrheidiol mewn perthynas â rheoli a gweithredu swyddogaethau Cyngor yn effeithiol.
	2. Reoli'r cysylltiadau gwahanol o fewn y Cyngor, gwleidyddol, rheolwyr, cleientiaid a chontractwyr.
	3. Darparu arweiniad i Garfan yr Uwch Reolwyr, i sicrhau bod cyfathrebu effeithiol rhwng y cyfadrannau ac i roi cyfeiriad clir i'r gweithwyr i gyd, trwy systemau rheoli effeithiol.
	4. Sicrhau bod gwasanaethau'r Cyngor yn cael eu rheoli a'u datblygu mewn modd cydlynus a chorfforaethol, gan gynnwys: -
1. gwaith o bennu blaenoriaethau, bod yn ymatebol i anghenion economaidd, cymdeithasol ac eraill newidiol y Cyngor;
2. paratoi cynllun strategol i drosi amcanion polisi a blaenoriaeth yn weithredoedd;
3. datblygu prosesau, pobl a medrau rheoli o gyflawni'r strategaeth;
4. cydlynu cyngor ar gynllunio ymlaen llaw ar gyfer amcanion a gwasanaethau;
5. gofalu bod defnydd effeithiol ac effeithlon ar adnoddau ariannol, dynol ac eiddo'r Cyngor, ac unrhyw rai eraill.
	1. Adolygu cyflawniad/perfformiad yn erbyn amcanion trwy ddatblygu systemau rheoli cyflawniad effeithiol, a'u gweithredu.
	2. Gweithredu fel prif ymgynghorydd y Cyngor ar bob agwedd ar bolisïau cyffredinol a llywodraethu lleol, ac i ofalu bod gan Gynghorwyr wasanaethau cyngor a chymorth sy'n eu galluogi nhw i weithredu'u swyddogaethau rheoli, ac fel cynrychiolwyr democrataidd.
	3. Hyrwyddo, trwy gysylltiad ag Aelodau a Phrif Swyddogion: -
6. ymrwymiad ar bob haen yn y sefydliad i'r ethos o wasanaeth cyhoeddus sy'n ofalgar ac yn ymatebol;
7. polisïau adnoddau dynol a chyfleoedd cyfartal effeithiol a theg;
8. mentrau hyfforddi a datblygu gweithwyr, eu hysgogi a bodlonrwydd yn eu swyddi, ac amgylchedd gwaith da;
9. perthynas dda â'r gweithwyr ac â'r undebau llafur.
	1. Cadw o dan adolygiad trefniant y Cyngor a gweinyddu a, lle bo'n briodol, i wneud argymhellion ar gyfer newid er budd rheoli effeithiol.
	2. Arwain rhaglen gweithredu Ysgolion yr 21ain Ganrif y Cyngor.
	3. Cynrychioli'r Cyngor, yn ôl y gofyn, ar gyrff cenedlaethol a lleol i gynnal cysylltiadau allanol a mewnol, i ddatblygu a hybu hunaniaeth gorfforaethol yr Awdurdod.
	4. Cynorthwyo'r Maer ynglŷn â chynnal swyddogaethau dinesig, a swyddogaethau priodol eraill, ac i fynychu achlysuron, lle bo gofyn.
	5. Gofalu bod polisïau'r Cyngor yn cael eu hybu'n effeithiol trwy ddatblygu delwedd gorfforaethol gadarnhaol ac i gysylltu â diwydiant, y cyfryngau ac asiantaethau allanol fel y bo angen.
	6. Dangos ymagwedd entrepreneuraidd at adnabod a dilyn llwybrau'r holl ffynonellau ychwanegol o gyllid neu adnoddau eraill, mae modd eu defnyddio yn ychwanegol at y rhai mae'r Cyngor yn eu cynnal, gan sicrhau bod unrhyw gamau yn bodloni gofynion penodol o ran cyfrifeg neu werthuso a bod yr adnoddau ychwanegol yn cael eu sefydlu'n llawn yn rhan o brosesau'r Cyngor.
	7. Sicrhau bod darparu gwasanaethau a chynllunio yn cael eu hystyried yn erbyn Dangosyddion Perfformiad cenedlaethol a lleol, ac yn cyfrannu at y targedau a nodir yn y Cynllun Perfformiad Corfforaethol y Cyngor.
	8. Rhoi trefniadau effeithiol ar waith ar gyfer cytuno ar dargedau personol ar gyfer Carfan yr Uwch Reolwyr ac ar gyfer arfarnu ac adrodd ar eu cyflawniad yn rheolaidd.
	9. Datblygu a chynnal rhwydweithiau a phartneriaethau ehangach y mae angen i'r Cyngor gyflawni ei swyddogaeth yn Arweinydd Cymuned ac i wella'i wasanaethau i gymunedau lleol.
	10. Mynd ati i feithrin a datblygu perthynas gadarnhaol gyda'r holl asiantaethau a phartneriaid lleol, gan gynnwys y sector gwirfoddol a busnesau lleol, yn ogystal â chyrff statudol eraill ar lefelau rhanbarthol a chenedlaethol, gan gynnwys Llywodraeth Cymru.

Cyflawni unrhyw ddyletswyddau a chyfrifoldebau rhesymol eraill sy'n gymesur â'r swydd.

***Bydd cynnwys y ddogfen yma yn cael ei adolygu o bryd i'w gilydd gan ymgynghori â deiliad y swydd. Efallai bydd disgrifiadau'r swydd yn newid yn sgil hynny i adlewyrchu a chofnodi'r cyfryw newidiadau.***

**MAE DIOGELU PLANT AC OEDOLION BREGUS YN GYFRIFOLDEB CRAIDD POB UN O'N GWEITHWYR. MAE DISGWYL I WEITHWYR ROI GWYBOD I'W RHEOLWYR LLINELL AM UNRHYW BRYDERON SYDD GYDA NHW O RAN ACHOSION O GAM-DRIN PLANT, POBL IFAINC NEU OEDOLION BREGUS NEU YMDDYGIAD AMHRIODOL TUAG ATYN NHW.**

**Manyleb Person**

|  |  |
| --- | --- |
| **Teitl y swydd:** | Prif Weithredwr  |
| **Rhif y swydd ar Vision:** | 625 |

Mae'r fanyleb hon yn nodi gwybodaeth a/neu gymwysterau, profiad yn y gorffennol, a chymwyseddau personol, a fyddai'n ddelfrydol ar gyfer y swydd benodol hon.

Mae'r adrannau **Gwybodaeth/Cymwysterau a Phrofiad** yn disgrifio'r gallu technegol sy'n angenrheidiol er mwyn gwneud y swydd yma yn llwyddiannus.

Mae'r adran **Cymwyseddau** yn disgrifio'r mathau o sgiliau (heb fod yn dechnegol), y galluoedd a'r nodweddion personol a fyddai gan y person sy'n ddelfrydol ar gyfer y swydd benodol yma. Mae'r cymwyseddau yn disgrifio sut y byddai'r person hwnnw, yn ddelfrydol, yn gweithio gyda phobl eraill a sut y byddai'n ymgymryd â'i gyfrifoldebau.

Mae'r adran **Amodau Arbennig a Gofynion Proffesiynol** yn disgrifio unrhyw briodoleddau eraill sy'n addas i'r amgylchiadau penodol a fo'n ymwneud â'r swydd hon.

|  |  |  |
| --- | --- | --- |
| **PRIODOLEDD** | HANFODOL | **DYMUNOL** |
| Gwybodaeth/Cymwysterau  | 1. Gradd neu gymhwyster cyfwerth
2. cymhwyster proffesiynol perthnasol
3. gwybodaeth drylwyr o'r fframwaith deddfwriaethol a rheoleiddiol
4. gwybodaeth fanwl o'r meysydd perthnasol ar gyfer cynnal gwasanaeth
 |  |
| PROFIAD | * profiad helaeth o redeg gwasanaeth mawr, ar lefel Cyfarwyddwr neu'n Brif Swyddog
* profiad helaeth o weithio'n agos ag Aelodau Etholedig neu'r gallu i ddangos y byddwch chi'n effro i faterion o sensitifrwydd gwleidyddol yn gyflym.
 |  |

|  |  |  |
| --- | --- | --- |
| Cymwyseddau  |  |  |
| Datblygu a Chymell Pobl | * Nodi a gwneud y defnydd gorau o sgiliau aelodau o’r garfan/tîm (gan gynnwys sgiliau llythrennedd a rhifedd), eu gwybodaeth a’u cryfderau
* Datblygu pobl ar gyfer y presennol a'r tymor hir ac yn hybu diwylliant o ddysgu parhaol (Cynllunio'r Gweithlu)
* Gofalu bod aelodau o'r garfan yn ymwybodol o ddylanwad cymdeithasol ac amgylcheddol eu gwaith
 |  |
| Cyfathrebu'n effeithiol | * Arfer trefnau cyfathrebu agored, onest a chyson gyda phawb a fyddai ei angen
* Cyfathrebu'n glir ac yn gryno
* Cyfathrebu'n gynnar er mwyn rhoi sylw i 'bethau annisgwyl' a allai godi ymlaen llaw
 |  |
| Gweithio mewn Partneriaethau a Charfanau | * Meithrin cysylltiadau parhaol, cadarnhaol ac adeiladol gydag ystod eang o bobl
* Chwilio’n gyson am gyfleoedd i wella darpariaeth gwasanaethau drwy weithio gyda meysydd gwasanaeth eraill a gwasanaethau tu allan i’r Cyngor hefyd
* Hyrwyddo ethos cydraddoldeb ac amrywiaeth a'i ddangos
* Amddiffyn atebolrwydd democrataidd y Cyngor wrth wneud penderfyniadau ar y cyd â phartneriaid allanol
 |  |
| Arwain Newid | * Deall ac yn croesawu'r angen am newid ac yn ymateb yn gadarnhaol i agenda foderneiddio
* Datblygu modd creadigol o ddarparu gwasanaethau
* Annog a chefnogi pobl, gan gynnwys staff a rheolwyr yr haen ganol, i fod yn arloesol
 |  |

|  |  |  |
| --- | --- | --- |
| Gweithio'n strategol | * Gyrru blaenoriaethau strategol sy wedi'u seilio ar wir angen a gwaith dadansoddi data cytbwys yn eu blaenau
* Gosod strategaeth sy’n cyfuno’r strategaeth adrannol, y weledigaeth gorfforaethol a gorchmynion strategol ehangach, e.e. Llywodraeth Cymru
* Yn ymwybodol o’r materion a'r tueddiadau sy'n dod i'r amlwg beth ydy'u goblygiadau ar gyfer y gwasanaeth a'r Cyngor, ac yn gweithredu yng ngoleuni hynny
* Meddu ar wybodaeth glir o’r cysylltiadau rhwng y gwasanaethau a’r ystyriaethau corfforaethol ehangach
* Herio darpariaethau gwasanaethau er mwyn sicrhau dyfodol mwy cynaliadwy i wella safon bywyd pobl a safon yr amgylchedd
 |  |
| Rheoli Adnoddau | * Datblygu ffyrdd creadigol a gwahanol iawn o gynnal gwasanaethau o’r radd flaenaf gyda llai o adnoddau (Cynllunio’r Gweithlu)
* Dod o hyd i arbedion effeithlonrwydd heb gyfaddawdu ar y gwasanaeth sy'n cael ei gynnal (Cynllunio’r Gweithlu)
* Rhagweld yn gynnar beth fydd tueddiadau cyllidebau yn y dyfodol a cheisio mynd ati i wneud yr addasiadau angenrheidiol (Cynllunio’r Gweithlu)
* Chwilio o hyd am ffyrdd o ddenu arian drwy bartneriaethau a thrwy gomisiynu ar y cyd
* Rheoli cyllidebau'n llwyddiannus, ac yn deall, yn defnyddio, ac yn dadansoddi gwybodaeth a gyflwynir ar ffurf rifol
 |  |
| Canolbwyntio ar Ddefnyddwyr y Gwasanaeth | * Polisïau a phrosesau datblygedig yn eu lle er mwyn dod â Defnyddwyr y Gwasanaeth yn rhan o bethau
* Gofalu bod y gwasanaethau'n hawdd i'w cyrraedd ac yn cael eu darparu'n deg
* Codi proffil a delwedd y Cyngor a gwasanaethau drwy gyhoeddi llwyddiannau i'r gymuned ehangach
 |  |
| Gwybodaeth ac Ymwybyddiaeth Wleidyddol | * Gwneud argymhellion clir sy'n hawdd eu cyfiawnhau
* Gwneud pobl eraill yn ymwybodol o faterion sy’n wleidyddol sensitif a datblygu'u dealltwriaeth wleidyddol
* Meddu ar wybodaeth ac ymwybyddiaeth ynghylch gwleidyddiaeth leol a chenedlaethol
 |  |

|  |  |
| --- | --- |
| Amodau arbennig a gofynion proffesiynol | Y gallu i deithio yn annibynnol ar hyd a lled y Fwrdeistref Sirol er mwyn bodloni gofynion y swydd. |

**3.3 Cydraddoldeb ac Amrywioldeb**

Mae Cyngor Rhondda Cynon Taf yn cydnabod ac yn gwerthfawrogi amrywioldeb ei weithlu. Mae'n addo creu amgylchedd gwaith lle caiff pob un ei barchu a lle mae gan staff presennol a staff y dyfodol urddas a chyfle cyfartal.

Rydyn ni'n cydnabod bod rhagdybiaethau di-sail, rhagfarnau ac achosion o ystrydebu yn gallu arwain at anffafriaeth. Dyma pam rydyn ni wedi ymrói i hyrwyddo materion cydraddoldeb a mynd i'r afael ag achosion o wahaniaethu, anffafriaeth ac aflonyddu trwy ddefnyddio polisïau, gweithdrefnau ac addysg.

## Ein cenhadaeth:

**‘Mynd i'r afael ag achosion o wahaniaethu a gofalu bod egwyddorion cyfle cyfartal yn rhan annatod o'r gweithle ac o fewn ein gwasanaethau yn ogystal.’**

## Datganiad Bywyd Personol a Bywyd Gwaith Cytbwys

Yn y gymdeithas sydd ohoni, mae Cyngor Rhondda Cynon Taf yn cydnabod bod pobl yn dymuno cael gweithle sy'n hyblyg, ac sy'n rhoi sylw i ymrwymiadau unigolion y tu allan i'r gweithle. Gyda golwg ar faterion bywyd personol a bywyd gwaith cytbwys, mae ein gwaith ni wedi'i seilio ar yr egwyddor yma ac rydyn ni wedi ymrói i ddod o hyd i ffyrdd priodol i fynd i'r afael â hyn.

## Datganiad Data Personol

Yn unol â Deddf Diogelu Data, byddwn ni'n trafod yr wybodaeth bersonol a sensitif hon yn gwbl gyfrinachol. Byddwn ni'n cymhwyso'r wybodaeth yma i ddibenion paratoi ystadegau a gwaith monitro yn unig. Byddwn ni'n tynnu'r wybodaeth yma yn rhydd oddi wrth eich ffurflen gais a fyddwn ni ddim yn ei chyflwyno i'r panel penodi.

## Symbol Cynllun Anabledd

Mae Canolfan Byd Gwaith wedi dyfarnu gwobr Symbol Anabledd i Gyngor Rhondda Cynon Taf.

Mae hynny'n golygu bydd pob ymgeisydd anabl sy'n bodloni'r meini prawf craidd, fel sydd wedi'i nodi yn y Fanyleb Person, yn cael gwahoddiad i gyfweliad.

Os ydych chi'n anabl ac eisiau cael eich ystyried yn rhan o'r cynllun yma, mae modd ichi gofrestru ar y wefan os ydych chi'n llenwi ffurflen gais ar-lein, neu os ydych chi'n anfon y ffurflen yn ôl aton ni gyda throad y post, llenwch y ffurflen yma. Bydd yr wybodaeth i gyd yn gwbl gyfrinachol.

## Addasiadau rhesymol / dewis diwyg dogfennau

Ar unrhyw adeg yn ystod y broses denu a phenodi, os bydd eisiau unrhyw wybodaeth arnoch chi mewn diwyg arall, neu newidiadau rhesymol fel bydd modd i chi gymryd rhan, bydd pob croeso i chi gysylltu â'r Garfan Materion Cydraddoldeb, Amrywioldeb a Chyfiawnder Cymdeithasol ar 01443 424121 neu drwy e-bost cydraddoldeb@rhondda-cynon-taf.gov.uk. Os byddwch chi'n llwyddo yn eich cais, bydd nifer o gynlluniau ar gael ar gyfer gwneud addasiadau rhesymol yn y gweithle.

**4. Amserlen y Broses Benodi**

|  |  |
| --- | --- |
| **DYDDIAD CAU AR GYFER CEISIADAU** | Canol dydd, Llun 21 Tachwedd 2016 |
| **TYNNU RHESTR FER TRWY BWYLLGOR PENODI** | 29 Tachwedd 2016  |
| **Canolfan Asesu** | **DIWRNOD 1** Dydd Mercher 7 Rhagfyr 2016 |
| **DIWRNOD 2** Dydd Iau 8 Rhagfyr 2016 |

**5. Byw yn Rhondda Cynon Taf**

# Mannau ac atyniadau

Mae gan ardal Rhondda Cynon Taf lawer i'w gynnig, p'un ai'ch bod chi'n edrych am gyfleoedd diwylliant, siopa, chwaraeon neu'r cyfan ohonyn nhw. Mae digon o fannau i gymdeithasu ynddyn nhw yma hefyd.

## Treftadaeth

Mae gan y rhanbarth ddigon o amgueddfeydd a safleoedd treftadaeth i ymweld â nhw. Mae Parc Treftadaeth Cwm Rhondda, yn Nhrehafod, yn rhoi cyfle i chi gael blas ar hynt a helynt y diwydiant glo yn y bedwaredd ganrif ar bymtheg, yn ogystal â'i dranc. I gael gwybod rhagor am hanes Pontypridd, galwch heibio i'r Ganolfan Hanes a Diwylliant, sydd wrth ymyl y bont fwa, a gafodd ei hadeiladu ym 1756. Efallai bydd y sawl ohonoch chi sy'n ymddiddori mewn hanes yn hoffi dod i wybod rhagor am yr Anthem Genedlaethol, Hen Wlad fy Nhadau, a gafodd ei chyfansoddi yma ym 1856.

## Croeso i'r Awyr Iach!

Os ydych chi'n hoff iawn o gerdded, dyma gyrchfan ar eich cyfer chi. Nid dim ond cerddwyr fydd yn mwynhau ein golygfeydd ysblennydd ni. Rydyn ni hefyd yn darparu ar gyfer pawb sy'n hoff o fwynhau'r awyr agored yn fwy hamddenol. Dewch chi o hyd i barc prydferth Parc Gwledig Cwm Dâr wrth ymyl Aberdâr. Mae gennym ni rai o briffyrdd uchaf y Deyrnas Unedig, gyda lleoedd i'w cael ar y copaon i fwynhau golygfeydd godidog o Fannau Brycheiniog a'r môr.

Mae rhannau o Barc Cenedlaethol Bannau Brycheiniog yn gorwedd yn Rhondda Cynon Taf. Mae'r ardal odidog sy'n gorwedd ar ochr ddeheuol y prif gopaon yn ymestyn tua'r gorllewin i diroedd calch ym mhen uchaf Cwm Hepste a Chwm Mellte. Mae modd i chi gerdded i Bowys ar hyd llwybr sy'n mynd y tu ôl i'r rhaeadr 100 troedfedd o uchder, Sgwd yr Eira.

## Chwaraeon

Mae Clwb Rygbi Pontypridd yn enw cyfarwydd bedwar ban byd. Fodd bynnag, mae sawl clwb rygbi arall yn yr ardal sy'n darparu ar gyfer pob grŵp oedran, gan ddechrau gyda phlant dan 7 oed hyd at dimoedd hŷn. Rydyn ni wedi gwneud buddsoddiad sylweddol i adnewyddu a gwella nifer o'n canolfannau chwaraeon. Mae amrywiaeth o glybiau chwaraeon sydd at ddant pawb yn Rhondda Cynon Taf, gan gynnwys clybiau pêl-droed, pêl-rwyd a bocsio.

**Siopa a mwynhau!**

Mae amrywiaeth o siopau yn Rhondda Cynon Taf, gan gynnwys siopau celf a chrefft, siopau mawr y trefi, parciau manwerthu a marchnadoedd traddodiadol. Mae'r ganolfan siopa yn Nhonysguboriau yn hwylus hefyd, lle byddwch chi'n gweld llawer o'r siopau cadwyn mawr.

Mae Theatr y Parc a'r Dâr yn Nhreorci a Theatr y Colisëwm yn Aberdâr yn cynnig digon o bethau ar gyfer y sawl sy'n hoff iawn o'r celfyddydau perfformio. Rhaid galw heibio i'r Tŷ Model hefyd yn Llantrisant, sef un o drefi hynaf Cymru. Dyma'r hen dloty (neu wyrcws). Bellach, mae'n ganolfan ar gyfer cynhyrchu, arddangos a gwerthu crefftau o bob math.

# Ffeithiau a ffigyrau

Mae Bwrdeistref Sirol Rhondda Cynon Taf yn cynnwys tair rhan – Cwm Rhondda, Cwm Cynon ac ardal Taf-Elái. Ac yntau'n gorwedd ym mherfeddion y wlad, i gyfeiriad y gogledd o Gaerdydd, rhwng Bannau Brycheiniog a thraffordd yr M4, dyma'r awdurdod lleol mwyaf ond un yng Nghymru, gydag oddeutu 232,000 o drigolion yn byw mewn 424 o filltiroedd sgwâr.

Roedd y diwydiant glo wedi arwain at dwf mawr yn yr ardal, ond mae newid mawr ar fyd yn yr unfed ganrif ar hugain. Mae'r pyllau glo wedi hen fynd. Heddiw, mae amrywiaeth o dirweddau yn weddill. Mae Cymru'n frith o gymoedd, ond chewch chi ddim cymaint o falchder, angerdd a chroeso cynnes yn unman arall.

# Tai

Mae amrywiaeth eang o ddewisiadau tai ar gael yn Rhondda Cynon Taf, gan gynnwys dewis o lety am bris rhesymol a thai mawr dethol. Er bod prisiau tai wedi codi yn ystod y blynyddoedd diwethaf, mae prisiau tai yn parhau i fod yn gystadleuol iawn yn Rhondda Cynon Taf o'u cymharu ag ardaloedd eraill ledled y Deyrnas Unedig.

# Trafnidiaeth

Mae rhwydwaith ardderchog o wasanaethau rheilffordd a bysiau ar gael ar hyd a lled Rhondda Cynon Taf – ac mae buddsoddi diweddar yn golygu bod gorsafoedd bysiau a threnau wedi gwella'n helaeth. Mae'r rhwydwaith ffyrdd hefyd wedi gweld llawer o newid, gyda phrosiectau mawr yn cael eu gwireddu, ac rydyn ni'n agos i draffordd yr M4, gyda mynediad hawdd i Gaerdydd a thu hwnt. Rydyn ni hefyd yn awyddus i hyrwyddo arferion cerdded a beicio yn Rhondda Cynon Taf. Rydyn ni o'r farn y bydd cyflwyno arferion cerdded a beicio i'r drefn feunyddiol yn cyfrannu at wella iechyd y cyhoedd a diogelu'r amgylchedd ar yr un pryd.

## Porth i weddill Cymru

Lle bynnag y boch yn Rhondda Cynon Taf, byddwch chi bob amser o fewn cyrraedd hawdd i Gaerdydd, diolch i rwydwaith o briffyrdd a rheilffyrdd ardderchog. Ym mhrifddinas Cymru, mae modd i chi fwynhau amgylchedd diwylliannol cyfoethog ac amrywiol, gan gynnwys darpariaeth mewn canolfannau megis y Theatr Newydd, Canolfan Dewi Sant ac Arena Motorpoint Caerdydd. Mae hefyd Stadiwm Principality, sy'n cael ei ystyried gan nifer o bobl yn un o leoliadau chwaraeon ac adloniant gorau'r byd. Ynghyd â gemau rygbi a phêl-droed rhyngwladol, mae'n croesawu rhai o sêr mwyaf y byd cerddorol. Mae Castell Caerdydd wrth galon y ddinas, ac mae'n meddu ar bron i 2,000 o flynyddoedd o hanes. Mae'r castell ymhlith prif atyniadau treftadaeth Cymru ac mae arwyddocâd rhyngwladol yn perthyn iddo.

Mae hefyd Ddatblygiad Glanfa Mwyaf Ewrop ym Mae Caerdydd. Mae llyn enfawr o ddŵr croyw wedi cael ei greu gan Forglawdd Caerdydd, sy'n cronni Afon Taf ac Afon Elái. Mae nifer o atyniadau ym Mae Caerdydd, megis Canolfan Wyddoniaeth Techniquest – yn ddelfrydol ar gyfer y teulu cyfan – Crefft yn y Bae, Adeilad Llywodraeth Cymru wrth y lanfa, Canolfan Hanes a Chelfyddydau Butetown, Goleulong 2000 Lightship, Canolfan Celfyddydau'r Eglwys Norwyaidd a Chanolfan Mileniwm Cymru, sef canolfan gelfyddydau rhyngwladol syfrdanol.

Mae Arfordir Treftadaeth Morgannwg yn ymestyn 14 milltir o'r Barri i Borthcawl. Gyda chlogwyni serth, cildraethau unig a golygfeydd aruthrol, mae'r Arfordir Treftadaeth yn angenrheidiol ar gyfer cerddwyr, beicwyr neu unrhyw un sydd wrth ei fodd yn y wlad. Mae trefi braf, pentrefi bychain a milltiroedd o lwybrau cerdded a lonydd gwledig ar hyd yr arfordir cyfan. Rydych chi hefyd yn agos at Benrhyn Gŵyr, sy'n hardd ac yn berffaith. Mae nifer o nodweddion hanesyddol ar hyd ardal sydd ond yn filltir ar bymtheg o hyd a saith milltir o led. Does rhyfedd bod y penrhyn caeëdig, sydd wedi ei amgylchynu gan Fôr Hafren a Chefnfor Iwerydd, wedi dod yn hafan i gyfoeth o fywyd gwyllt a chynefinoedd mwyaf amrywiol y Deyrnas Unedig.

Ar hyd tirwedd y Gŵyr mae atgofion o'r gorffennol, gan gynnwys cestyll, eglwysi canoloesol, caerau'r Oes Haearn a meini hirion cynhanes. Mae hyn i gyd yn erbyn cefnlen ryfeddol o fryniau, cymoedd, traethau, clogwyni, tir comin, coetiroedd, twyni, corsydd ac ogofâu.